S-476/2017

Mál þetta, sem dómtekið var 6. febrúar 2018, höfðaði lögreglustjórinn á Suðurnesjum með ákæru 11. desember 2017, á hendur ákærða, D-kk-þgf S-kk-þgf J-kk-þgf, kt. 000000-0000, [...]:

,,Fyrir umferðarlagabrot, með því að hafa þriðjudaginn 29. ágúst 2017, ekið bifreiðinni [...], eftir Klettartröð á Ábrú í Reykjanesbæ sviptur ökuréttindum og undir áhrifum ávana- og fíkniefna (tetrahýdrókannabínól í blóði mældist 1.8 ng/ml).

Telst háttsemi þessi varða við 1. mgr., sbr. 2. mgr. 45. gr. a. og 1. mgr. 48. gr., sbr. 1. mgr. 100. gr. umferðarlaga nr. 50/1987.

Þess er krafist að ákærði verði dæmdur til refsingar og til greiðslu alls sakarkostnaðar. Þess er einnig krafist að ákærði verði dæmdur til sviptingar ökuréttar, skv. 101. og 102. gr. umferðarlaga nr. 50/1987, sbr 18. gr. laga nr. 66/2006.“

Ákærði sótti ekki þing við þingfestingu málsins 6. febrúar 2018 og boðaði ekki forföll en í fyrirkalli sem var ásamt ákæru birt ákærða 30. janúar 2018 var tekið fram að yrði ekki sótt þing af hans hálfu mætti hann búast við því að fjarvist hans yrði metin til jafns við það að hann viðurkenndi að hafa framið þau brot sem hann væri ákærður fyrir og að dómur yrði lagður á málið að honum fjarstöddum, sbr. 1. mgr. 161. gr. laga nr. 88/2008 meðferð sakamála.

Með vísan til ofanritaðs og gagna málsins að öðru leyti telur dómurinn þannig sannað að ákærði hafi framið þau brot sem ákært er út af og eru brot hans réttilega heimfærð til refsiákvæða í ákærunni.

Ákærði er fæddur árið 1984 og á samkvæmt framlögðu sakavottorði að baki sakarferil sem nær aftur til ársins 2007. Við úrlausn þessa máls hefur áhrif að 4. maí 2013 gekkst ákærði undir sektargerð lögreglustjóra vegna brots gegn 45. gr. a. umferðarlaga þess efnis að ákærði greiddi 70.000 krónur í sekt. Hinn 1. desember 2014 var tvívegis gerð sektargerð við ákærða vegna brota gegn 45. gr. a. umferðarlaga. Með annarri sektargerðinni samþykkti ákærði að greiða 140.000 krónur í sekt og sæta sviptingu ökuréttar í 12 mánuði frá 1. desember 2014. Með hinni sektargerðinni samþykkti ákærði að greiða 100.000 krónur í sekt og sæta sviptingu ökuréttar í 24 mánuði frá 1. desember 2015. Þann 30. júní 2015 gekkst ákærði undir sektargerð lögreglustjóra meðal annars vegna brots gegn 48. gr. umferðarlaga þess efnis að ákærði greiddi 115.000 krónur í sekt. Með viðurlagaákvörðun Héraðsdóms Reykjavíkur 2. júlí 2015 samþykkti ákærði að greiða 100.000 króna sekt fyrir brot gegn 45. gr. a og 48. gr. umferðarlaga og sæta sviptingu ökuréttar í tvö ár frá 2. júlí 2015. Með dómi Héraðsdóms Reykjavíkur 7. desember 2016 var ákærði dæmdur í 60 daga fangelsi fyrir brot gegn 45. gr. a og 48. gr. umferðarlaga og sviptur ökurétti ævilangt. Þá var ákærði dæmdur í 30 daga fangelsi fyrir brot gegn 48. gr. umferðarlaga með dómi Héraðsdóms Reykjaness 28. apríl 2017.

Að framangreindum sakaferli og brotum ákærða virtum þykir refsing hans samkvæmt dómvenju réttilega ákveðin fangelsi í fjóra mánuði.

Með vísan til 101. og 102. gr. umferðarlaga nr. 50/1987, er ævilöng svipting ökuréttar ákærða áréttuð.

Á grundvelli sakfellingar ákærða, sbr. 1. mgr. 235. gr. laga nr. 88/2008 um meðferð sakamála, verður ákærða gert að greiða allan sakarkostnað málsins, samkvæmt framlögðu yfirliti sækjanda um slíkan kostnað og með stoð í öðrum gögnum málsins, samtals 90.407 krónur.

M-kvk-nf H-kvk-nf H-kvk-nf, aðstoðarmaður dómara, kveður upp dóm þennan.

DÓMSORÐ:

Ákærði, D-kk-nf S-kk-nf J-kk-nf, sæti fangelsi í fjóra mánuði.

Ákærði er sviptur ökurétti ævilangt.

Ákærði greiði 90.407 krónur í sakarkostnað.

M-kvk-nf H-kvk-nf H-kvk-nf